钦定古今图书集成/明伦汇编/官常典/第098卷 > 蜀献王椿
## 钦定古今图书集成/明伦汇编/官常典/第098卷 > 蜀献王椿

按《明外史》本传：“蜀献王椿，太祖第十一子。母郭惠妃，
滁阳王女也。洪武十一年封，二十三年就藩成都王
孝友慈祥出于天性，博综典籍，容止都雅，帝戏呼为
蜀秀才。尝奉命阅武中都，即辟西堂，延李叔荆、苏伯
衡商榷文史。既至蜀，聘方孝孺为世子傅，表其居曰
‘正学，以风蜀人。临讲郡学，知诸博士清贫，分禄饩之’”，
月一石，著为令。《造安车》以赐长史陈南宾。闻义乌王
绅贤，聘至，待以客礼。绅父祎死云南，往求遗骼，椿津
给之。时诸王皆备边练士卒，而椿独以礼教守西陲。
番人入寇，烧黑崖关。椿请于朝，遣都指挥瞿能随蓝
玉出大渡河邀击之。自是蛮人詟伏。前代两川之乱，
皆因内地不逞者钩致为患。有司私市蛮中物，或需
索启争。椿请缯锦、香扇之属，从王邸，定为常贡，此外
悉免宣索。蜀人由此安业，日益殷富，东西川二百年
不被兵革，椿力也。成祖即位来朝，赐予倍诸藩。谷王
橞，椿母弟也，图不轨。椿子悦燇，获咎于椿。走橞所，橞
称为“故建文君”以诡众。永乐十四年，椿暴其罪，成祖
报椿王。此举，周公安“王室之心也。”入朝，赉黄白金，缯
彩钜万。永乐二十一年薨，世子《悦熑》先卒，谥曰《悼庄》。
孙靖王友堉嗣。

按《藩献记》：“椿，高皇帝十一子也。洪武戊午岁册封。二
十二年冬之国。成都王孝友慈祥，博综典籍，容止都
丽，雅有儒素风，高皇帝常以蜀秀才目之。及就国，闻
汉中博士方孝孺名，以币聘为世子傅。尝临讲郡黉，
睹诸博士清贫，为分禄饩之，月一石，遂著为令。”府中
属官有能进昌言者，厚加礼遇，没世犹存恤。其后燕
居之闼大署“忠孝维藩”，以自励焉。永乐二十一年二
月薨。上悼惜良久。特谥曰“献。”

按《列朝诗集》：蜀王椿孝友慈祥，博综典籍，雅尚儒素。
辟西堂，延揽名士，聘汉中教授方孝孺为世子傅，待
以宾师之礼。名其读书之斋曰“正学”，方“正学”之称自
此始。诗文名《献园集》。